ئاژانس – ڕاوێژ کامەران
ڕۆزا (٢٠ ساڵ) کە لە تۆڕە کۆمەڵایەتییەکان بە ״ڕۆس״ ناسراوە، یەکێکە لەو کچە یوتیوبەرانەی تەماشاکەرێکی زۆری هەیە، ئەو لە دیمانەیەکی تایبەتیدا لەگەڵ ״ئاژانس״ باس لە کارەکانی دەکات لە سۆشیال میدیا.
ئاژانس: چۆن بوو سەرەتا دەستت کرد بە کاری سۆشیال میدیا، بە تایبەتیش ئێستا کە نزیکەی ٤٠ هەزار تەماشاکەرت هەیە؟
ڕۆزا: بیرۆکەی چوونە ناو دونیای سۆشیاڵ میدیا و بوون بە یوتیوبەر بیرۆکەی براکەم بوو منیش بیرۆکەکەم پێ جوان بوو قبووڵم کرد، چونکە خۆشەویستیم بۆ کامێرا زۆرە بە ھەموو بوارەکانیەوە، جگە لەوەش هاوکارێکی گەورەمان دایکم بوو کە پشتگیرییەکی گەورەمان بوو و زۆر جار خۆی ڤیدیۆکانمان بۆ تۆمار دەکات، ئێستاش خۆشبەختانە لە کارەکانمدا چوومەتە پێشەوە و بەوەش ناسراوم کە کارەکانم شتی نوێن و دووبارە و لاساییکردنەوە نییە.
ئاژانس: چوونە ناو سۆشیال میدیا بۆ کورد هێندە کۆن نییە، پێت وایە کە لەناو کورددا بە باشی سوودی لێ وەرگیراوە؟
ڕۆزا: بە ڕای من سوودوەرگرتن لە سۆشیال میدیا بە پێی مێشکی کەسەکان دەگۆڕێت، ھەنێک کەس زۆر جوان تێگەیشتووە سۆشیال میدیا چییە و باش سوودی لێ وەردەگرن، بەڵام بە داخەوە بۆ ھەندێکیان بە شێوەیەکی نەشیاو بە کاری دەھێنن یان بۆ شکاندنی کەسایەتییەکی تر یان بۆ شێواندنی ژیانی کەسەکان بە کاری دەھێنن، بەڵام بەو ھیوایەم ئەو بۆچوونە خراپانە نەمێنێت.
ئاژانس: بۆ داهاتوو پلانت چییە؟ بە نیازیت هەر لە بواری سۆشیال میدیا بمێنیتەوە؟ ئایا کەسیش لە ژیانتدا هەیە و مەرجت بۆ ئەو کەسە چییە کە لە داهاتوودا شووی پێ دەکەیت؟
ڕۆزا: کاری سۆشیال میدیا و کارکردن لە بەردەم کامێرە ئارەزوویەکی خۆمە و بە نیاز نیم کە وازی لێ بهێنم، بەڵام زۆر حەزم بە کاری دەرمانسازییە و دەمەوێت بۆ ئەو بەشە بخوێنم، جگە لەوەی بەردەوام تەماشای فیلمی ترسناک دەکەم و خەونم ئەوەیە لە داهاتوودا بتوانم فیلمێکی ترسناکی کوردی بەرهەم بهێنم و لە سینەماکان نمایش بکرێت، جگە لەوەش لە ئێستاشدا کەس لە ژیانمدا نییە، بەڵام دەمەوێت ئەو کەسەی لە داهاتوو شووی پێ دەکەم کەسایەتییەکی جوانی هەبێت و تەمەنی لە خۆم گەورەتر بێت و لە کارەکەمدا پاڵپشتم بێت.
ئاژانس: وەک دەزانین چەندین جار ئاماژەت بەوە داوە کە دەتەوێت ڕێکخراوێکی تایبەت بە ئاژەڵان دابمەزرێنیت، مەبەستت لەو کارە چییە؟
ڕۆزا: من خۆم ئاژەڵم زۆر خۆش دەوێت و لە ماڵەوە سەگێکم هەیە کە زۆربەی کاتەکانی خۆمی لەگەڵدا بەسەر دەبەم و یاریی لەگەڵدا دەکەم، ئامانجمە لە داهاتوودا ڕێکخراوێکی تایبەت بە مافی ئاژەڵان دابمەزرێنم تا ڕێگری لەوە بکەم ئاژەڵان لە کوردستان ئازار بدرێن، چونکە ئەوانیش وەک ئێمە مافی ژیانیان هەیە.
ئاژانس: لەسەر کارەکانت ڕووبەڕووی ڕەخنە نەبوویتەتەوە؟
ڕۆزا: بێگومان ھەموو کەس کە کارێک ئەکات ڕووبەڕووی ڕەخنە ئەبێتەوە منیش دوور نەبووم لەوانە، بەڵام ڕەخنە درووستکەرەکان ڕۆزایان زیاتر درووست کرد و ڕەخنەگر و خوێنەرەکانیش گرنگ نین بۆ من، چونکە بە ڕای من ئەوانەی ڕەخنەی ڕوخێنەر دەگرن ھۆکار ئەوەیە ناتوانن بە تۆ بگەن، ناتوانن وەکو تۆ بن، یان کاتێک ئەو شتەی تۆ بە دەستت ھێناوە ئەوان بە دەستیان نەھێناوە ئیتر دەست ئەکەن بە ڕەخنەی ڕووخێنەر، بەڵام من بەوە ناڕووخێم و زیاتر پێی بەرز ئەبمەوە.